HR Službeni list Europske unije C 396/7

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 396/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

Uredba Vijeća (EZ) br. 510/2006 o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (*)

„WEST WALES CORACLE CAUGHT SALMON”

EZ br.: UK-PGI-0005-01179 – 12.11.2013

ZOZP ( X ) ZOI ( )

1. Naziv

„West Wales Coracle Caught Salmon”

2. Država članica ili treća zemlja

Ujedinjena Kraljevina

3. Opis poljoprivrednog ili prehrambenog proizvoda

3.1. Vrsta proizvoda

Razred 1.7. Svježa riba, mekušci i rakovi te proizvodi dobiveni od njih

3.2. Opis proizvoda na koji se odnosi naziv iz točke 1.

„West Wales Coracle Caught Salmon” naziv je za ribu vrste Salmo salar ulovljenu primjenom stare tradicionalne velške metode ribolova s pomoću čamca coracle.

Svježi losos „West Wales Coracle Caught Salmon” svjetlosrebrne je boje, s tamnoplavim leđima i crnim mrljama koje se u najvećoj mjeri nalaze iznad bočne pruge iako na repnoj peraji obično nema mrlja. Meso je čvrsto i guste teksture, karakteristične ružičastocrvene boje te ima miris svježe ribe za koji ribari koji upotrebljavaju čamce coracle tvrde da sliči mirisu „lubenice”.

Losos „West Wales Coracle Caught Salmon” lovi se neposredno po ulasku u riječni sustav iz mora, u niskim i plimnim vodama rijeka prije no što postanu karakteristično neaktivne u riječnom okolišu i potroše svoje zalihe. Ribe su svježe, s čvrstim mesom i visokim stupnjem kvalitete mišića, što dovodi do gušće teksture s visokim udjelom mišićnih bjelančevina i ulja. Imaju vidljivo izdužen oblik i skladne su građe, a zbog dugotrajnog plivanja u moru i visoke kvalitete mjesta hranjenja koja su dostupna u moru nemaju prekomjernih masnih naslaga.

Oblik i veličina lososa „West Wales Coracle Caught Salmon” variraju zbog njegove divlje prirode, a zbog nje ti lososi ne sadržavaju ni umjetne aditive i/ili bojila. Veličina lososa „West Wales Coracle Caught Salmon” kreće se od najmanje 1 kg do najviše 15 kg. Imaju savršen izgled, ljuske su im neoštećene i nemaju nepravilnosti na repu, perajama ili glavi. Nadalje, repna peraja im je razvijenija i konkavnog oblika kad je ispružena, dok im je korijen repa uzak i karakteristično se širi na repnoj strani korijena. Čeljust lososa proteže se najdalje do stražnjeg ruba oka, a muške jedinke lososa imaju izražen „kljun”. S obzirom na to da se ribolovom s pomoću čamca coracle lososi love pojedinačno, a ne u skupinama, ribe „West Wales Coracle Caught Salmon” nisu toliko podložne nastanku modrica, oštećenju mesa i nepravilnostima kao što se to može dogoditi kod lososa iz uzgoja ili onih ulovljenih s pomoću lebdećih mreža. To pridonosi prehrambenoj kvaliteti lososa „West Wales Coracle Caught Salmon”, koji ima netaknuto i čvrsto meso te gustu teksturu.

Kuhane ribe „West Wales Coracle Caught Salmon” imaju karakterističan jak i sladak „svjež” blago uljni okus koji nije pretežak za nepce, a meso je čvrsto i ima gustu teksturu.

Losos „West Wales Coracle Caught Salmon” u prvom se redu prodaje cijeli te uglavnom svježe ulovljen, iako se taj losos može prodavati i zamrznut.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

—

3.5. Posebni proizvodni postupci koji se moraju provesti na određenom zemljopisnom području

Ribe „West Wales Coracle Caught Salmon” moraju biti ulovljene primjenom stare tradicionalne metode ribolova s pomoću čamca coracle tijekom sezone ribolova lososa koja varira ovisno o tome u kojoj se od triju rijeka u Zapadnom Walesu obavlja ribolov:

— Na rijeci Tywi sezona ribolova lososa traje od 1. lipnja do 31. srpnja,

— Na rijeci Teifi sezona ribolova lososa traje od 1. lipnja do 31. kolovoza,

— Na rijeci Taf sezona ribolova lososa traje od 1. lipnja do 31. srpnja.

3.6. Posebna pravila za rezanje, ribanje, pakiranje itd.

—

3.7. Posebna pravila za označivanje

—

4. Sažeta definicija zemljopisnog područja

Područja u rijekama Tywi, Taf i Teifi u Zapadnom Walesu sljedeća su:

— rijeka Tywi: u dijelu rijeke koji leži između zamišljene crte povučene ravno preko rijeke Tywi od željezničke crpne stanice u blizini stare tvornice lima na nacionalnoj referentnoj točki (NGR) SN 420205 i zamišljene crte povučene ravno preko rijeke Tywi na NGR SN 394137,

— rijeka Teifi: u dijelu rijeke koji leži između mostova Cardigan i Llechryd,

— rijeka Taf: u dijelu rijeke koji leži između glavnog cestovnog mosta na cesti A477 između Carmarthen-Pembroke i otprilike 1,6 km nizvodno do zamišljene crte povučene ravno preko rijeke Taf od točke Wharley do točke Ginst.

5. Povezanost sa zemljopisnim područjem

5.1. Posebnosti zemljopisnog područja

Voda u rijekama Taf, Tywi i Teifi smještenima u Zapadnom Walesu vrlo je visoke kvalitete koju redovito prati i evidentira Uprava za prirodne resurse Walesa (engl. Natural Resources Wales). Sve te rijeke izviru duboko u Kambrijskom gorju ili gorju Preseli u vrlo ruralnom slivnom području u kojemu nema industrije. Rijeke Tywi i Teifi svrstane su u posebna područja očuvanja (engl. Special Areas of Conservation, SAC) u okviru europske Direktive o staništima, a losos je naveden kao posebna značajka SAC-a rijeke Teifi. Sve tri rijeke imaju vrlo nisku razinu onečišćenja te im je dodijeljena ocjena „A”, kojom se potvrđuje da rijeke imaju „prirodne ekosustave i vrlo dobre mogućnosti ribolova salmonidnih i ciprinidnih vrsta riba”. Zbog visoke kvalitete riječne vode i činjenice da se ribolovom s pomoću čamca coracle riba lovi pojedinačno (a ne u skupini) losos ulovljen s pomoću čamca coracle čist je i netaknut, što pridonosi njegovoj prehrambenoj kvaliteti.

Ribolov s pomoću čamca coracle drevni je način ribolova migratornih riba i jedina je zakonom dopuštena metoda ribolova na tim velškim rijekama iz kojih se smiju loviti i prodavati lososi. To drevno umijeće, o kojemu postoje zapisi iz 11. stoljeća, održalo se do 21. stoljeća i još uvijek je „živuća tradicija”. Iako su se čamci coracle nekoć u velikoj mjeri upotrebljavali u cijelom Walesu, danas se upotrebljavaju isključivo na rijekama Taf, Tywi i Teifi. Te su tri rijeke jedina mjesta u Europi na kojima se još uvijek obavlja ribolov s pomoću čamaca coracle. Jedan od ribara koji obavljaju ribolov s pomoću čamca coracle na rijeci Tywi potječe iz obitelji koja se tom vrstom ribolova bavi više od 300 godina. Čamci coracle mala su plovila ovalnog oblika s daskom na sredini koja služi kao sjedalo. Izrađuju se ručno od jasena i vrbe i košaraste su konstrukcije. U svakom se čamcu coracle nalazi jedan ribar i njime se upravlja jednim veslom. U ribolovu s pomoću čamca coracle sudjeluju dva čamca između kojih je rastegnuta mreža. Ribolov se obavlja uglavnom noću kako lososi ne bi vidjeli sjenu čamca ili mreže kako im se približava dok se vraćaju u područje za mriješćenje. Ribolov s pomoću čamca coracle strogo je reguliran te se smije obavljati samo unutar određenih područja niskih voda i područja pod utjecajem plime i oseke. Ribolovnim su propisima utvrđene crte razgraničenja tih područja. Svi ribari koji obavljaju ribolov s pomoću čamca coracle moraju imati dozvolu, a mreže koje se upotrebljavaju u tom ribolovu propisane su zakonom.

Losos pliva do područja mriješćenja duž korita rijeke slijedeći njezinu liniju. To su znanje ribari koji se bave ribolovom s pomoću čamca coracle stekli zahvaljujući stoljetnoj tradiciji bavljenja ribolovom. Mreža se povlači po dnu rijeke s pomoću malih olovnih utega. Mrežom se ulove ribe na visini do 46 cm od dna rijeke, a ribe koje plivaju iznad te visine ostaju neulovljene. Plutnja održava gornji dio mreže izvinutim prema naprijed u obliku luka, a dva čamca coracle održavaju otvor (usta) mreže otvorenim. Kod ribolova s pomoću čamca coracle i kod izrade mreža za taj ribolov ključna se vještina sastoji od određivanja jedinstvenog sustava utega, to jest broja i mase olovnih utega pričvršćenih na mreže koje se upotrebljavaju pri tom ribolovu. Sustav utega složen je i temelji se na Fibonaccijevom nizu brojeva u prirodi. Ta se vještina uči kroz praksu i prenosi s generacije na generaciju.

Protuzakonito je loviti i prodavati losos ulovljen u tim rijekama bilo kojom drugom metodom osim s pomoću čamca coracle. Time se omogućuje praćenje i osiguravanje sljedivosti svih lososa ulovljenih s pomoću čamca coracle.

Sezona ribolova ribarskim štapovima (samo u sportske svrhe) počinje i završava nakon sezone ribolova s pomoću čamca coracle.

Losos koji se lovi ribarskim štapovima dulje je izložen riječnom blatu i mulju pa ima izraženiji okus po zemlji te često promijeni boju zbog otpalog lišća dok je u karakterističnom neaktivnom stanju. Ta neaktivnost pridonosi tome da troše svoje zalihe energije.

5.2. Posebnosti proizvoda

Lososi „West Wales Coracle Caught Salmon” divlje su migratorne ribe koje mogu živjeti u slatkovodnim rijekama i u moru. Ti se lososi mrijeste i prvih nekoliko godina žive u rijekama Teifi, Taf i Tywi. Svake godine početkom proljeća migriraju u more gdje se hrane i rastu. Nakon otprilike dvije godine vraćaju se u tri rijeke Zapadnog Walesa u kojima su došli na svijet kako bi se omrijestili. Zbog udaljenosti koju preplivaju tijekom migracije i visoke kvalitete mjesta hranjenja u moru ti divlji lososi imaju razvijeniji mišićni tonus u usporedbi s lososima iz uzgoja. Zalihe energije stvaraju se tijekom hranjenja u moru.

Mišićni tonus razvija se plivanjem tijekom njihove migracije i rezultira gustom teksturom i čvrstim mesom bez prekomjernih masnih naslaga. Te karakteristike ostaju očuvane zahvaljujući metodi ribolova kojom se osigurava da se ribe love dok su u najboljem stanju, kad uđu u riječni sustav u niskim i plimnim vodama rijeke te prije nego što dođu u karakteristično neaktivno stanje i potroše svoje zalihe u riječnom okolišu. Zahvaljujući tome ribe „West Wales Coracle Caught Salmon” imaju nježniji karakteristično jak, sladak i „svjež” blago uljni okus koji nije pretežak za nepce, a meso je čvrsto i ima gustu teksturu.

Mreže za ribolov s pomoću čamca coracle imaju ograničenu veličinu oka mrežnog tega od najmanje 10 cm, što znači da manji lososi mogu pobjeći iz mreže, čime se osigurava održivost ribolova s pomoću čamca coracle. Za škotske divlje losose ograničena je veličina mreže na najmanje 9 cm, a ribarskim štapovima mogu se uloviti i manje ribe.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Zahtjev za ZOZP temelji se na značajkama proizvoda jedinstvene kvalitete, čije su posebne karakteristike povezane sa sljedećim:

— kakvoćom slatke vode na mjestu na kojem je riba omriještena i na koje se vraća radi razmnožavanja

— migracijskom udaljenosti koju „divlja” riba prepliva kad je u moru

— visokom kvalitetom mjesta za hranjenje u moru – ribe se hrane samo za vrijeme boravka u moru te se tamo stvaraju njihove zalihe energije u obliku mišićnih bjelančevina

— činjenicom da je ribolov s pomoću čamca coracle jedinstvena tradicionalna metoda ribolova namijenjena pojedinačnom ulovu ribe u netaknutom stanju čim ona iz mora uđe u riječni sustav i prije nego se potroše njezine zalihe energije. S obzirom na to da se riba lovi u netaknutom stanju osigurava se jedinstvena svježina ribe, a morske uši često su još uvijek vidljive na tijelu ribe. Ribari koji obavljaju ribolov s pomoću čamca coracle tvrde da losos ima karakterističan svjež miris sličan mirisu „lubenice”.

Prethodno navedeni čimbenici pridonose karakteristikama te ribe, a riječ je o čistom svježem proizvodu s čvrstim mesom, visokim stupnjem kvalitete mišića i visokim udjelom mišićnih bjelančevina i ulja bez pretjeranog taloženja masti. Te se karakteristike odražavaju u prehrambenoj kvaliteti ribe koja se priprema kuhanjem. Ona ima poseban jak, sladak i „svjež” blago uljni okus, a meso je čvrsto i ima gustu teksturu.

Iako su se čamci coracle nekoć u velikoj mjeri upotrebljavali u cijelom Walesu, danas se upotrebljavaju isključivo na rijekama Taf, Tywi i Teifi u Zapadnom Walesu. Jedna se od obitelji koje danas obavljaju ribolov na rijeci Tywi ribolovom s pomoću čamca coracle bavi više od 300 godina.

Ribolov s pomoću čamca coracle u Walesu postoji još od 1800-ih. Obuhvaća mnoge vještine koje su se prenosile s generacije na generaciju, poput izrade čamaca coracle, izrade mreža, znanja o tome u kojim plimnim područjima obavljati ribolov te sposobnosti tumačenja promjena na rijeci i uzimanja u obzir čimbenika poput dubine rijeke, plime i vjetra. Ribolov s pomoću čamca coracle zahtijeva izvanrednu vještinu jer je potrebno precizno upravljati čamcem i ploviti te istodobno kontrolirati položaj mreže i održavati se na vodi. Vještinu naglašava i činjenica da se ribolov s pomoću čamca coracle uglavnom obavlja noću. Čamci coracle tradicionalno se izrađuju ručno od jasena i vrbe i košaraste su konstrukcije. Iako su izgled i način izrade čamaca coracle stoljećima ostali nepromijenjeni, zahvaljujući razvoju modernih materijala danas se u njihovoj izradi upotrebljavaju kreton, platno i staklena vlakna.

Losos „West Wales Coracle Caught Salmon” poznat je i kvalitetan proizvod te sinonim za gastronomsko nasljeđe i kulturu hrane u tom području, a upotrebljavaju ga vrhunski kuhari i ugostitelji. U sezoni ribolova s pomoću čamca coracle ta se riba kao sezonski proizvod redovito nalazi na jelovnicima poznatih lokalnih ugostiteljskih objekata i za njom postoji velika potražnja među lokalnim stanovništvom i među turistima. Moguće ga je i dimiti te upotrebljavati kao sastojak u, primjerice, pašteti terrine. Ti se proizvodi trenutačno prodaju u prestižnim prodavaonicama hrane u Londonu i diljem Ujedinjene Kraljevine.

Dimljeni losos „West Wales Coracle Caught smoked Salmon” trenutačno se prodaje na odjelima hrane u robnoj kući Harrods London, a prodavan je i u robnoj kući Fortnum and Mason u Londonu.

Simon Wright gastronomski je kritičar vodiča Good Food Guide:

„U ovom je dijelu Walesa moguće pronaći velik broj izvanrednih jela, ali bez dvojbe mogu reći da je ‚West Wales Coracle Caught Salmon’ sa svježim i vrhunski razvijenim mišićnim tonusom i čvrstim mesom jelo koje se ističe kao prilično jedinstveno te u mnogočemu definira kulinarsku kulturu te regije. Ne radi se samo o okusu, koji je bez premca, već o cijeloj priči, tradiciji i povijesti koje ga prate.”

Kuhani ili dimljeni losos „West Wales Coracle Caught Salmon” bogatog je okusa i ima gustu i čvrstu teksturu, tamne je ružičastocrvene boje i ima mali udio masti. Ipak, njegova boja varira od ribe do ribe zbog divljeg podrijetla ribe.

Upućivanje na objavu specifikacije

(članak 5. stavak 7. Uredbe (EZ) br. 510/2006)

https://www.gov.uk/government/publications/protected-food-name-west-wales-coracle-caught-salmon-pgi

(1) SL L 343, 14.12.2012., str. 1.

(*) Zamijenjena Uredbom (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode.